**Ispită**

*Liana Stefan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pas agale în culoarea

Dezvelitei dimineți,

Sorb cu lăcomie boarea

Prinsă de fiori răzleți.

Pe la spate se arată

O făptură cenușie

De picioare-mi atârnată

Ori e moartă? Ori e vie?

Chipul nu i-l văd, ascuns

Lunecând în vălul negru

Tâmplele mi le-a împuns

Cu brodări din trup funebru.

Sângele pulsează-n vene,

În stomac pumnale atacă,

Iar din mersul meu alene

Rând pe rând picioare aleargă.

După mine arătarea...

Mă întorc, e-n fața mea

Mi se taie răsuflarea

Întrebându-mă ce vrea.

Fata fără chip, zglobie

Mă pândește dimprejur

Să-nțeleg că nu e vie...

Nici e moartă...E contur?

Iată, știu cine își râde

De năduful omenesc

Bănuieli, surori zălude

Fără trup, cu chip drăcesc.

Cu tovarășa de drum,

Siluetă primenită

Soarelui promit de acum

Să nu mai cad în ispită.